Symbolismus (Bildende Kunst)

Dr **Sümbolismus** bezäichnet e Kunstströömig in dr Moolerei und dr Bildhauerei am Ändi vom 19. Joorhundert, si Hoochfaase isch in dr Zit zwüsche öbbe 1880 und 1910 gsi. 

## Gschicht

En entschäidende Impuls het s „Sümbolistische Manifest“ vom franzöösische Dichder Jean Moréas im Joor 1886 gee. E Kärnsatz in däm Manifest goot eso: *»Die wäsentligi Äigeschaft vo dr sümbolistische Kunst bestoot din, ass e Idee nie begrifflig fixiert oder diräkt usgsproche wird«*. Dr Sümbolismus isch 1889 bi dr Wältustellig z Bariis ere bräite Öffentlikäit bekannt gmacht worde und het sich denn vo Frankriich us über ganz Öiropa usbräitet. 

In dr Epoche vom Realismus (Hauptverdräter: Gustave Courbet), wo grad vorhär cho isch, het eme Hufe Künstler die *seelischi Diefi* gfeelt, won e Kunstwärk müess usdrucke. Dr Sümbolismus isch gege die niidrigi Dröiji im Detäi vom Naturalismus gsi und au gege die verkläärti Schwärmerei vo dr Romantik. Er het d Wält und deren iiri Aspäkt nume als Sümbool von ere diefere Wirkligkäit gsee, und d Kunst as Vermiddlere zwüsche deene Ebene.

E Schbiilart vom Sümbolismus isch d *[[Décadence]]*, wo brobiert het, dr Verfall und Undergang von ere Epoche künstlerisch z begläite und iir Häil in ere überspitzte Sinneslust het welle finde. 

Dr Sümbolismus het e Hufe Paralleele zum Jugendstil. Bäidi gälte zämme als Bindegliid zwüschen em Impressionismus vorhär und em Expressionismus nochhär. Usserdäm wärde d Sümboliste au as Vorlöifer vo de Surrealiste bezäichnet.

## D Theme vo de sümbolistische Wärk
In de Wärk vom Sümbolismus git s bsundrigi Motiv us dr antike Müthologii und biblischi Allegorie. E Hufe Bilder stelle Dröüm und Ekstaase dar, ufgwüelti Gfüül, Unerkläärligs, Chranket, Dood, Sünd und Liideschaft und zäige gäistigi Wirklikäit, Fantasii, Visioon, Halluzinazioon, Meditazioon und Empfindig. 

D Sümboliste häi s "Räine, Edle und Erhabene" im Sinn vo de Preraffaelite verherrligt, aber au die "dunkli Site" um d Themekomplex Sünd, Gschlächt, Dood und Düüfel. Motiiv in dr erste Richdig si Ängel, Hirtenidüll, religiöösi Motiiv, und "räini und köischi" Frauegstalte, mäistens in lange, wisse Gwänder. Typischi Verdräter si z. B. dr Pierre Puvis de Chavannes, Maurice Denis, oder Michail Wassiljewitsch Nesterow und dr Michail Alexandrowitsch Wrubel.

## Künstler vom Sümbolismus

## Wärk (Uswaal)
* Arnold Böcklin, *Die Toteninsel* (1886), Ööl uf Holz, 80 x 150 cm, Museum der bildenden Künste, Leipzig 
* Sir Edward Coley Burne-Jones, *Die goldene Treppe* (1880), Ööl uf Liinwand, 276 x 117 cm, Tate Gallery, London
* Sir Edward Coley Burne-Jones, *Der Prinz betritt den Dornwald*, aus >The Broar RoseThe Broar Rose

## Liddratuur
* Natalia Brodskaïa: *Symbolismus*, Sirrocco, London 2007, ISBN 978-1-84484-416-6
* Ingried Brugger (Hrsg.): *Der Kuss der Sphinx. Symbolismus in Belgien*, Hatje Cantz Verlag, Ostfildern-Ruit 2007, ISBN 978-3-7757-2067-0
* Astrit Schmidt-Burkhardt: *Stammbäume der Kunst. Zur Genealogie der Avantgarde*, Akademie Verlag, Berlin 2005, ISBN 3-05-004066-1
* Michael Gibson: *Symbolismus*, Taschen Verlag, Köln 2006, ISBN 3-8228-5029-2
* Andrew Wilton (Hrsg.): *Der Symbolismus in England 1860-1910*, Hatje Cantz Verlag, Ostfildern-Ruit 1998, ISBN 3-7757-0742-5
* Hans H. Hofstätter: *Symbolismus und die Kunst der Jahrhundertwende*, DuMont Verlag, Köln 1975, ISBN 3-7701-0212-6

## Weblingg
* 
* Privatsammlig vo dütscher sümbolistischer Kunst vo 1870 bis 1930
* Un mouvement littéraire et culturel: le Symbolisme.
* Le miracle de 1886.